Иван Вазов
В Помпейския музей
сонет

chitanka.info

„Не бутай тоя съд — каза стражарът, —

разпукнат е… почти полуизгнил…

Чуплив е той, не бива да го барат,

най-малкий удар би го разломил.

Звънлив и як излял го бе грънчарът;

той благовонни миризми е крил,

той сладък дъх е пръскал из олтарът,

палатите е с аромат пълнил.

Но лава огнена бухна — обля го!

Не го строши съвсем, но що? Пукна го.

Не бутай тоя съд, далеко стой!“

Тогаз турих ръка до сърце близко

и, мрачен, дълго се повтарях низко:

„Не бутай тоя съд, разбит е той!“

Хотел „Диомед“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.